Čaučík, Marián, poslanec NR SR (2024-09-26):
Ďakujem pekne za slovo. Vážené kolegyne, kolegovia, pekný pracovný podvečer prajem vospolok. Konsolidáciu verejných financií, o ktorej sa rozprávame, musíme robiť. V tom sa zhodneme koalícia aj opozícia. Prečo ju ale musíme robiť? Minister Kamenický dnes povedal, aby sa Slovenská republiky nedostala na grécku cestu, na čo sme upozorňovali aj my v KDH ako opozícia už koncom minulého roka. Celý tento rok ste to neriešili, naopak, navyšovali ste výdavky štátu. O šetrení v parlamente sme skoro vôbec nehovorili a dnes prichádzate s drastickým balíkom bez odborných konzultácií a bez analýz. Toto je to najviac, čo vyčítame, lebo táto konsolidácia mala byť pripravená lepšie. Mali sme sa o nej rozprávať oveľa viac, priebežne a na mnohých úrovniach tejto spoločnosti. Konsolidácia prináša zmenu v rodičovskom dôchodku, s čím máme v KDH problém, alebo ho zmieša s asignáciou 2 % dane. Navrhuje sa tu zavedenie asignácie podielu zaplatenej dane z príjmov pre rodičov ako náhradu za rodičovský dôchodok vyplácaný zo sociálneho poistenia. Bez prípravy, bez analýz, bez dialógu naprieč našou spoločnosťou s tými, ktorých sa to týka, ale so zjavným výsledkom, že rodičia dostanú podstatne menšie príspevky za rodičovský dôchodok ako doteraz. Prichádzate s konsolidáciou, ktorá bude mať zásadný vplyv na samosprávy. Opäť bez dostatočných konzultácií s nimi. Myslím, že o tom budú hovoriť kolegovia neskôr. Chcem sa trochu povenovať dani z finančných transakcií, ktoré je celkom nová daň, ktorá sa navrhuje ako konsolidačné opatrenie, pri prijímaní ktorého sa sleduje podľa dôvodovej správy cieľ primeraného rozdelenia daňovej záťaže medzi dotknuté daňové subjekty. Zákon je navrhnutý tak, aby mal čo najmenšie negatívne vplyvy na prevažnú väčšinu obyvateľov a aby primerane, proporcionálne a nediskriminačne zasiahol všetky relevantné subjekty. Toto hovorí dôvodová správa. Ale k tomuto neexistujú žiadne dáta, žiadne relevantné dáta. Tým, že ste to nekomunikovali vopred a nešli riadnym legislatívnym procesom, nemohli sa k tomu vyjadriť ani organizácie, ktoré tým budú dotknuté. Daň z finančných transakcií je daňou z každého pohybu na účtoch právnických osôb. Týka sa firiem, podnikateľov, živnostníkov, je to svojím spôsobom ich zdieranie. Čo urobia? Prenesú zvýšené náklady na koncového užívateľa, teda na občana, a mnohí z nich si možno prenesú aj účty alebo aj celé firmy do zahraničia. Už počas týchto dní, keď sa o tom rozprávame, máme také reakcie, sú ľudia, ktorí podnikajú tu na Slovensku a ktorí majú firmu založenú aj v Čechách. Hovoria, že to je veľký nepomer ako, aké podmienky musia splniť v Českej republike, aké poradenstvo tam dostanú, takže keď im slovenská vláda a slovenský parlament, ak tieto zákony budú schválené, dá nové bremeno na plecia, je možné, že mnohí z nich prenesú svoju firmu do Česka alebo do iných zahraničných krajín. Ale táto daň, ako je navrhnutá, sa bude týkať aj právnických osôb – nepodnikateľov. Podľa zákona daňovníkom nie je Sociálna poisťovňa, nie je rozpočtová organizácia a príspevková organizácia a obec a vyšší územný celok, ale nová daň sa bude týkať všetkých cirkevných organizácií, športových a kultúrnych organizácií, občianskych združení, nadácií, neinvestičných fondov, neziskových organizácií poskytujúcich všeobecne prospešné služby, organizácií s medzinárodným prvkom, ale napr. aj Slovenského Červeného kríža. Bude sa týkať desaťtisícov organizácií, aj fyzických osôb – podnikateľov a chcete pri tom ušetriť ročne 700 mil. eur. Za akú cenu? Zavedenie novej dane pre organizácie, ktoré často suplujú povinnosti štátu, dopadne na bremeno takýchto organizácií. Dnes Tlačová agentúra Slovenskej republiky uverejnila článok asi pred troma hodinami, kde sa k tomuto vyjadruje Slovenská katolícka charita. Veľká sieť charity, ktorá považuje zavedenie novej dane pre organizácie, ktoré často suplujú povinnosti štátu, za nespravodlivé, ale predovšetkým za antisociálne. Citujem z tejto tlačovej správy z článku: „Táto daň sa podľa našej odbornej analýzy dotkne nielen podnikateľských subjektov, ale aj neziskových organizácií. Len sieť Slovenskej katolíckej charity tak ročne príde približne o 135-tisíc eur, ktoré by inak putovali na pomoc ľuďom v núdzi,“ upozornil na tlačovej konferencii generálny sekretár Slovenskej katolíckej charity Miroslav Dzurech. Zavedenie novej dane pre organizácie, ktoré často suplujú povinnosti štátu, považuje charita nielen za nespravodlivé, ale predovšetkým za antisociálne. Za 135-tisíc eur vie charita podľa Dzurecha poskytnúť potravinové balíčky pre 9-tisíc ľudí. Povinnosť odvádzať novú daň môže ohroziť služby charity pre matky s deťmi, seniorov aj ľudí na okraji spoločnosti. Len sieť Slovenskej katolíckej charity, je to veľká organizácia, veľká sieť a len jedna organizácia prevádzkuje viac ako 300 zariadení, kde poskytuje ročne starostlivosť 24-tisícom klientov v sociálnych službách prostredníctvom 1 458 zamestnancov pôsobiacich na Slovensku, vrátane vidieckych a menej dostupných regiónov. Tak sa zamyslime nad tým, koľko asi transakcií táto charita bude mať na transfery na svoje nižšie zložky, na rôzne sociálne zariadenia pre 1 458 zamestnancov a pre všetkých klientov. Takéto dopady ste zvažovali, pán minister? Zavádzate daň, ktorú nazývate daňou z finančných transakcií a je to daň na daň, alebo dokonca daň na dve dane na už zdanené položky. Absurdnosť tejto transakčnej dane, ktorá má platiť podľa vášho návrhu, je v tom, že to bude daň, ktorá je vypočítaná zo sumy, ktorá je odpísaná z účtu. Takže ak zaplatíte napr. na pumpe za benzín prevodom z účtu, zaplatíte za benzín spotrebnú daň aj daň z pridanej hodnoty. A bonus, po novom zaplatíte aj transakčnú daň aj zo spotrebnej dane, aj z dane z pridanej hodnoty. Reálne je táto nová daň skôr prostriedok na ošklbanie obrovského množstva organizácií, ktoré by si zaslúžili rešpekt pre svoju vzájomne prospešnú a verejnoprospešnú činnosť. Obišli ste štandardný legislatívny proces, kde by bol priestor pre dialóg s ich zástupcami, pre analýzy dopadov opatrení, ktoré navrhujete. Pýtam sa, nezaslúžili si tieto organizácie to, aby ste s nimi mali skutočný dialóg o tom, čo pripravujete. Nezaslúžili sme si to my, poslanci Národnej rady Slovenskej republiky, odborné združenia, komory, odbory, združenie miest a obcí, združenie SK8 a tripartita? Ale nie je tu žiaden dialóg. Sú tu len drsné opatrenia na naplnenie štátnej kasy, z ktorej doteraz plným priehrštím rozhadzujete. Ideme na maďarský spôsob, ktorý otrávi ekonomiku na Slovensku, ako tu bolo už dnes povedané. A z môjho pohľadu si takto pílite konár sami pod sebou a je to politický začiatok konca štvrtej vlády Roberta Fica. Pýtam sa, naozaj chcete tieto konsolidačné opatrenia schváliť takto necitlivo, ako boli navrhnuté. Vláda si už dokázala postaviť proti sebe odbory, samosprávy, postaví si proti sebe aj cirkevné a mimovládne organizácie? Postaví proti sebe státisíce voličov? Ako myslíte. Predovšetkým, ako to to povedal dnes môj kolega a ekonomický expert KDH Jozef Hajko, je to dnes nedôstojné rokovanie. Mali sme rokovanie o týchto zákonoch spojiť s rokovaním o štátnom rozpočte, lebo musíme konsolidovať vo výške 1,7 mld. eur, ale ak tieto dva zákony, koaliční kolegovia a kolegyne, schválite, tak schválite ďalšiu miliardu, o ktorej ani nevieme, kam pôjde. A ešte sa chvíľu dotknem opatrení KDH. Premiér Robert Fico dnes na hodine otázok povedal: „Nie náhodou som požiadal o stretnutie predstaviteľov opozičných strán. Veľmi pozorne sme ich počúvali a zistili sme, že majú iný názor na konsolidáciu. Oni nemajú žiaden názor na konsolidáciu.“ Doslova povedal Robert Fico a potom hovoril o prepustení 20 % v štátnej správe, koľko by to bolo prepustenie učiteľov a podobne. Toto tvrdenie, že nemáme názor na konsolidáciu, bolo od Roberta Fica lož, vedomá nepravda a vy to viete. Pretože naši zástupcovia prijali pozvanie na úrad vlády, kde prezentovali naše opatrenia, ktoré boli o znížení zamestnancov vo verejnom sektore o 10 %, o znížení výdavkov ministerstiev o 10 %, o odpredaní 10 % prebytočného majetku štátu, zvýšenie odvodu z hazardných hier o 10 % a zlepšenie výberu DPH na úroveň priemeru desiatich najúspešnejších členských štátov Európskej únie. Môžete mať na to iný názor, na naše opatrenia, môžete si myslieť, že by to nefungovalo, ale o tom mala byť odborná diskusia týždne a mesiace dopredu. Tieto predložené konsolidačné opatrenia pre nás znamenajú, že máme vládu zdražovania a dusenia podnikateľov. Je to vaša voľba. Myslím, že občania vám to spočítajú. Ďakujem za pozornosť.